**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov (ďalej len „návrh nariadenia vlády“) z dôvodu potreby prebratia vykonávacej smernici Komisie (EÚ) 2019/990 zo 17. júna 2019, ktorou sa mení zoznam rodov a druhov uvedený v článku 2 ods. 1 písm. b) smernice Rady 2002/55/ES, v prílohe II k smernici Rady 2008/72/ES a v prílohe k smernici Komisie 93/61/EHS (ďalej len „vykonávacia smernica“).

Návrhom nariadenia vlády sa do prílohy č. 1 časti B preberá článok 1 vykonávacej smernice v rozsahu časti A prvého bodu jej prílohy. Podľa časti A prvého bodu prílohy k vykonávacej smernici sa zoznam uvedený v čl. 2 ods. 1 písm. b) smernice Rady 2002/55/ES z 13. júna 2002 o obchodovaní s osivom zelenín v platnom znení nahrádza novým znením s cieľom jednoznačného určenia, či sa pri daných druhoch zeleniny majú uvádzať všetky odrody alebo len určitá skupina odrôd.

Návrh nariadenia vlády obsahuje aj úpravu doby registrácie viniča a chmeľu, a to predĺženie doby ich registrácie z 15 rokov na 30 rokov. Vzhľadom na to, že vinič a chmeľ patria medzi trvalé rastlinné druhy tak ako druhy ovocných drevín, navrhuje sa zosúladiť dobu registrácie u celej skupiny trvalých rastlinných druhov.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti návrhu nariadenia vlády sa v súlade s lehotou na prebratie vykonávacej smernice navrhuje na 1. júl 2020.